Omnibus presentes litteras inspecturis, nos officialis Eduensis notum facimus quod in nostra propter hoc presentia specialiter constituti Renaudus dictus Boere et dicta avril, ejus uxor, cives Eduenses, non coacti, non circumventi, immo providi ac spontanei et pro evidenti utilitate ipsorum, ut asserunt coram nobis, vendunt concedunt et quittant in perpetuum viris venerabilibus decano et capitulo Eduensis ecclesie pro triginta et quinque libris Viennensium, ipsis venditoribus jam solutis ab ipsis decano et capitulo in pecunia legitime numerata, prout dicti venditores coram nobis publice et in jure confitentur, preposituram suam quam habent in terraria Beate Marie Eduensis, cum omnibus juribus, redditibus, exitibus ac proventibus spectantibus ad eandem, quam preposituram cum omnibus juribus, redditibus, exitibus ac proventibus spectantibus ad eandem idem Renaudus, constante matrimonio inter ipsum et dictam avril, a Guillermo dicto Aurifabro, cive Eduensi, acquisivisse dicitur et emisse. Dicti autem venditores de dicta prepositura et de omnibus juribus redditibus, exitibus ac proventibus spectantibus ad eandem, coram nobis omnino se devestient et virum venerabilem Guidonem de Castro Novo, canonicum Eduensem, nomine dictorum decani et capituli investiunt coram nobis de eisdem. Quapropter dicti venditores dicentes se non esse lesos in venditione, concessione et quittatione hujus modi nec deceptos in quantitate precii antedicti, promittunt coram nobis et tenentur per juramenta sua super hoc, tactis sacrosanctis evangeliis, corporaliter prestita et sub obligatione omnium bonorum suorum, etc. In cujus rei testimonium, ad preces et instanciam dictorum venditorum, litteris presentibus apponimus sigillum curie Eduensis. Datum Edue et actum anno Domini millesimo ducentesimo sexagesimo septimo, mense decembris.